Tiedätkö sen fiiliksen, kun mieli tekee oikein kovasti lakua? Eikä mitään pientä patukkaa, vaan kunnon miehekästä möhkälettä.

Sellaisen himon voi tyydyttää vain sata grammaa vettä, melassia, sokeria ja lakritsi- ja anisuutetta, eli Kouvolan lakritsin Vaarinpiippu. Siis todellinen K18-tuote, vai sittekin kaiken ikäisille sallittu herkku?

Kouvolan lakritsin Vaarinpiippu on uuden tupakkalain mukaan K-18-tuote.­

Lakupiiput nostattivat savun vuoden alussa uuden tupakkalain astuttua voimaan, sillä ensitietojen mukaan uudistunut laki olisi tehnyt lakupiipuista K18-tuotteen.

Sosiaali- ja terveysalan lupa- ja valvontavirasto eli Valvira kiirehti kuitenkin nopeasti oikaisemaan, etteivät lakupiiput kuulu tupakkalain piiriin eikä niiden ostamiselle ole näin ollen laissa asetettu alaikärajaa.

Ilta-Sanomien tietojen mukaan lakupiiput ovat kuitenkin K18-tuotteita joissakin kaupoissa, samoin kuin voivat olla esimerkiksi alkoholittomat simat, siiderit ja oluet.

Automaattikassalla kone piippaa viivakoodin luettuaan ja pyytää myyjän paikalle­

Helsingin keskustassa sijaitsevassa K-supermarket Postitalossa tehty testi osoitti, ettei lakupiippuja myydä alle 18-vuotiaille. Kyse on on kaupan omasta käytännöstä.

– Koska kyseessä on tupakan kaltainen valmiste, myyjä Helmi selventää K18-rajan taustaa.

K-supermarket Postitalon myyjän Helmin mukaan kyse on kaupan omasta käytännöstä.­

Normaalilla kassalla asioidessa alaikäiseltä näyttävältä asiakkaalta vaaditaan henkilöllisyystodistus ja jos ikä ei riitä, ostaminen loppuu siihen.

Automaattikassalla puolestaan kone piippaa viivakoodin luettuaan ja pyytää myyjän paikalle. Myös silloin tarkistetaan asiakkaan ikä, mikäli on epäily alaikäisyydestä. Asiakkaan ollessa vähintään 18-vuotias, ostotapahtuma jatkuu myyjän kuittauksella normaalisti.

Asiointi jatkuu normaalisi kun myyjä on kuitannut ostotapahtuman.­

K-supermarket Postitalosta kerrotaan lisäksi, ettei alaikäisille myydä myöskään tulitikkuja, sytyttymiä, alkoholittomia simoja, siidereitä ja oluita. Samoin hälytyksen aiheuttaa uutustuote, alle 2 prosenttia alkoholia sisältävä jäätelö.

– Jos tuotteessa on vähänkään alkoholia, niin kone piippaa heti myyjän paikalle kutsumisen merkiksi.

Millaisia kokemuksia sinulla on alkoholittomien tai tupakan kaltaisten tuotteiden ostamisesta ja K18-ikärajasta? Kommentoi ja osallistu keskusteluun alla olevassa kentässä.